**О Б Р А З Л О Ж Е Њ Е**

**1. Уставни основ за доношење Закона**

Уставни основ за доношење Закона о потврђивању Меморандума о разумевању о војној сарадњи између Владе Републике Србије коју представља Министарство одбране и Владе Арапске Републике Египат коју представља Министарство одбране, који је потписан у Каиру, 13. јула 2021. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**2. Разлози за потврђивање Меморандума**

Закључком Владе 05 Број: 018-3617/2021-1 од 6. маја 2021. године прихваћен је Извештај о реализованим преговорима о усаглашавању Меморандума о разумевању о војној сарадњи између Владе Републике Србије коју представља Министарство одбране и Владе Арапске Републике Египат коју представља Министарство одбране, усвојен усаглашени текст предметног меморандума, и овлашћен министар одбране за његово потписивање.

Меморандум о разумевању о војној сарадњи између Владе Републике Србије коју представља Министарство одбране и Владе Арапске Републике Египат коју представља Министарство одбране, потписан је у Каиру, 13. јула 2021. године.

Меморандумом о разумевању о војној сарадњи између Владе Републике Србије коју представља Министарство одбране и Владе Арапске Републике Египат коју представља Министарство одбране, чије се потврђивање предлаже овим законом, опредељују се основни циљеви и начела сарадње у области одбране између влада Републике Србије и Арапске Републике Египат, односно њихових надлежних органа, а ради доприноса развоју целокупних билатералних односа две државе.

Првенствени циљ предложеног закона, односно закљученог меморандума, је успостављање правног оквира који би омогућио војну сарадњу између уговорних страна или њихових надлежних органа, у области војнотехничке, војноекономске и војнонаучне сарадње, војног образовања и обуке, као и војне медицине. Меморандум ће се спроводити сарадњом између уговорних страна, односно њихових надлежних органа кроз званичне посете, радне састанке, конференције, симпозијуме и семинаре, затим размену искустава и консултације у областима од заједничког интереса упућивање и размену стручњака, као и упућивање и размену особља ради школовања и/или војне обуке. Меморандум садржи одредбе о размени података, трошковима, медицинској помоћи, изменама и допунама. Такође, предвиђен је и начин решавања спорова, отказивања овог меморандума, као и његовог ступања на снагу.

**3. Оцена потребних финансијских средстава за спровођење Закона**

За реализацију овог закона у 2021. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.